สศค.ชี้น้ำท่วมทำจีดีพีลด
สศค.ชี้เศรษฐกิจไทยปี 54 เจอพิษน้ำท่วม ทำจีดีพีหดเหลือ 1.1 %
28 ธ.ค. 2554

สศค.ชี้เศรษฐกิจไทยปี 54 เจอพิษน้ำท่วม ทำจีดีพีหดเหลือ 1.1 % 
นายสมชัย สัจจพงษ์ ผู้อำนวยการสำนักงานเศรษฐกิจการคลัง ( สศค.) เปิดเผยถึงประมาณการเศรษฐกิจไทยปี 2554 ว่า คาดว่าจะขยายตัวชะลอลงมาอยู่ที่ 1.1 % เนื่องจากวิกฤติอุทกภัยในช่วงปลายปีได้ส่งผลกระทบอย่างรุนแรงต่อการผลิตในภาคอุตสาหกรรมและเกษตรกรรมให้หดตัวลง และส่งผลกระทบต่อเนื่องให้ผู้ผลิตสินค้าและบริการจำนวนมากประสบปัญหาขาดแคลนชิ้นส่วนในการผลิต โดยการบริโภคภาคเอกชนคาดว่าจะชะลอลงจากการที่เหตุการณ์อุทกภัยได้ส่งผลให้การจับจ่ายใช้สอยของประชาชนในพื้นที่ที่ได้รับผลกระทบชะลอตัวลง โดยเฉพาะในหมวดอาหาร เครื่องดื่ม และโรงแรมภัตตาคาร และยังส่งผลให้รายได้เกษตรกรลดลงตามผลผลิตทางการเกษตรที่เสียหาย 
ขณะที่การลงทุนภาคเอกชนคาดว่าจะชะลอลงตามปัญหาการหยุดชะงักของการผลิตสินค้าอุตสาหกรรม โดยเฉพาะบริเวณนิคมอุตสาหกรรมในแถบภาคกลางที่ได้รับผลกระทบอย่างมากจากเหตุการณ์อุทกภัย สำหรับปริมาณการส่งออกสินค้าและบริการคาดว่าจะขยายตัวชะลอลงเช่นกัน เนื่องจากเหตุการณ์อุทกภัยก่อให้เกิดอุปสรรคต่อการผลิตสินค้าเพื่อส่งออกไปยังตลาดต่างประเทศ ประกอบกับปัญหาความไม่แน่นอนของการขยายตัวของเศรษฐกิจโลกจากปัญหาภาคอสังหาริมทรัพย์และการจ้างงานในสหรัฐฯ และปัญหาหนี้สาธารณะในกลุ่มประเทศยุโรป ในด้านเสถียรภาพเศรษฐกิจภายในประเทศ คาดว่าอัตราเงินเฟ้อทั่วไปในปี 2554 จะอยู่ที่ 3.9 % เร่งตัวขึ้นจากทั้งต้นทุนในหมวดสินค้าเกษตรจำพวกเนื้อสัตว์ ผัก และผลไม้ ที่ได้รับแรงกดดันจากสภาพภูมิอากาศที่ไม่เอื้ออำนวยต่อการเจริญเติบโต และต้นทุนในหมวดพลังงานที่เร่งขึ้นตามทิศทางราคาน้ำมันดิบในตลาดโลกเป็นสำคัญ
สำหรับเศรษฐกิจไทยในปี 2555 สำนักงานเศรษฐกิจการคลังคาดว่า เศรษฐกิจไทยมีแนวโน้มฟื้นตัวขึ้น โดยคาดว่าจะกลับมาขยายตัวในอัตราเร่งที่ 5.0 % โดยมีแรงขับเคลื่อนหลักจากอุปสงค์ภายในประเทศที่คาดว่าจะยังคงขยายตัวเร่งขึ้น ตามความจำเป็นในการเร่งฟื้นฟูอาคารบ้านเรือนและเครื่องมือเครื่องจักรในภาคอุตสาหกรรม ภายหลังจากวิกฤติอุทกภัยคลี่คลายลง ประกอบกับนโยบายของภาครัฐในการสนับสนุนการใช้จ่าย เช่น มาตรการปรับเพิ่มรายได้แรงงานรายวันและเงินเดือนข้าราชการ และโครงการจำนำข้าวเปลือก ขณะที่อุปสงค์จากต่างประเทศคาดว่าจะชะลอลงเล็กน้อย ตามการขยายตัวของเศรษฐกิจประเทศคู่ค้าหลักที่มีแนวโน้มชะลอลง ในด้านเสถียรภาพภายในประเทศ คาดว่าอัตราเงินเฟ้อทั่วไปในปี 2555 จะอยู่ที่ 3.5 %